text: Escaldes-Engordany tindrà un nou aparcament públic exterior - FÒRUM.ad
  Escaldes-Engordany tindrà un nou aparcament públic exterior
  On: 23/08/17 21:03
  Escaldes-Engordany tindrà, entre novembre i desembre, un nou aparcament públic. El comú d'Escaldes-Engordany ha aprovat, en la sessió de consell de comú celebrada aquest dimecres, l'arrendament de dues parcel·les per a destinar-les a aquest ús. L'aparcament, que comptarà amb cinquanta places, tindrà l'accés rodat per l'avinguda de les Escoles i disposarà d'unes escales i un ascensor per tal de pujar a l'avinguda del Pessebre.
  Escaldes-Engordany tindrà un nou aparcament públic exterior a la parròquia. La corporació ha aprovat, en la sessió de comú celebrada aquest dimecres a la tarda, l'arrendament de dues parcel·les per a destinar-les a aquest ús. Les parcel·les, de 378 m2 i 985 m2, són propietat de Crèdit Andorrà SA, Jaume Bartumeu Cassany i Casa Sucarana SLU i mai han tingut cap ús.
  Segons ha assegurat el cònsol menor, Marc Calvet, l'objectiu del comú per llogar aquest espai és ampliar l'oferta d'aparcaments en punts "estratègics, sensibles i necessaris" i ha assegurat que la zona de l'avinguda de les Escoles i l'avinguda del Pessebre, on es situarà l'aparcament, té una "necessitat imminent" de places d'aparcament.
  L'accés rodat a l'aparcament estarà a l'avinguda de les Escoles, però també des del comú s'estudiarà la instal·lació d'un ascensor i unes escales per tal de donar accés als vianants a l'avinguda del Pessebre. Calvet ha destacat que la infraestructura donarà un "millor servei a l'escola i als petits comerços". L'aparcament comptarà amb cinquanta places. Les previsions d'obertura, segons ha indicat el cònsol menor, estan al voltant del novembre d'aquest 2017.
  Aprovació provisional del POUPEE
  El comú d'Escaldes-Engordany també ha aprovat de manera provisional el Pla d'Ordenació i Urbanisme de la Parròquia d'Escaldes-Engordany (POUPEE) revisat. El POUP va entrar en vigor l'any 2008 i des de llavors només s'havien aplicat petites modificacions, per això, aquest 2017 l'equip comunal ha enllestit una revisió que engloba un gruix de 40 modificacions.
  La revisió contempla tres grans modificacions pel que fa al territori com són la zona del Clot d'Emprivat, Engolasters i l'Obac. En el cas del Clot d'Emprivat, la voluntat de l'equip comunal és d'alliberar zones de sòl per als vianants impulsant la construcció de noves tipologies de pisos "més alts i esvelts" que podrien arribar als 60 metres i als 20 pisos, com ha explicat el conseller de Liberals d'Andorra+Independents, Marc Magallón.
  Una altra de les zones que registrarà modificacions és la zona de l'Obac, on es construirà un vial paral·lel a la carretera de l'Obac perquè s'urbanitzi en aquest nou carrer i no a la carretera de l'Obac, per tal que pugui seguir sent una "via ràpida", com ha explicat la cònsol major, Trini Marín.
  La zona d'Engolasters serà un dels indrets amb modificacions, segons Marín es vol "respectar la zona natural i no massificar l'espai" edificant a base de petits nuclis i concentrant les edificacions.
  Previous Post: El 30 d'agost s'obre la convocatòria 2017-2018 dels ajuts a l'estudi d'ensenyament superior